Numărul şomerilor în Spania a coborât peste aşteptări luna trecută şi a atins cel mai scăzut nivel, începând din 2008, înregistrat într-o lună februarie, arată datele publicate luni, 4 martie, de Ministerul Muncii, transmit DPA şi Reuters.
Numărul şomerilor înregistraţi a scăzut în februarie cu 7.452, sau 0,27% faţă de luna precedentă, în timp ce analiştii se aşteptau la un declin de 8.700 persoane. Luna trecută, numărul şomerilor înregistraţi a totalizat 2,76 milioane.
În sectorul serviciilor, numărul şomerilor a scăzut cu 8.458, în construcţii cu 2.433, iar în industrie cu 1.865.
Numărul şomerilor tineri (sub 25 de ani) a crescut cu 6.601, sau 3,28% faţă de luna precedentă, la 207.755. Totuşi, este cel mai scăzut nivel înregistrat vreodată într-o lună februarie.
Conform datelor ajustate sezonier, numărul de locuri de muncă a crescut în februarie cu 73.492, ajungând la 20,895 milioane, a anunţat separat Ministerul Securităţii Sociale.
"Vedem date istorice în februarie, am ajuns la 21 milioane locuri de muncă, un prag psihologic cheie", a afirmat ministrul Securităţii Sociale, Elma Saiz, la postul de televiziune TVE.
În februarie, au fost semnate 1,14 milioane de contracte şi aproape jumătate din ele sunt permanente.
Spania, a patra economie a zonei euro, a avut una dintre cele mai bune evoluţii din zona euro în 2023, cu un avans de 2,5%, datorită evoluţiei foarte bune a sectorului turismului. Guvernul de la Madrid se aşteaptă în acest an la o expansiune a economiei de 2%, depăşind restul zonei euro.
Banca Centrală a Spaniei se aşteaptă în continuare la scăderea numărului şomerilor. Pentru 2023, instituţia previziona o rată a şomajului de 12,1%, de la 12,9% în 2022, şi un declin gradual până la 11,3% în 2026.